The Single Factor


The Single Factor er den tiende utgivelsen til progrockbandet Camel og ble utgitt i 1982. Albumet regnes for å være en poppreget soloutgivelse av gitarist Andrew Latimer siden de andre fra originalbesetningen ikke er med.

Etter bandets ambisiøse album Nude og før den påfølgende turneen ble trommeslager og Latimers nære venn Andy Ward tvunget til å slutte i bandet på grunn av problemer med alkohol- og narkotikamisbruk. Som et resultat av dette offentliggjorde Latimer at han ville legge bandet på is til Ward ble frisk igjen. Dette ble riktignok ikke godtatt av plateselskapet Decca Records, som på sin side hadde en kontraktfestet avtale om at Camel skulle produsere flere album, og dermed presset Andrew Latimer til å starte opp igjen bandet senere samme år. 

Resultatet ble en utradisjonell blanding av låter under tittelen The Single Factor, som er ironisk ment på at Latimer nå var igjen alene. Coverbildet til denne utgivelsen, som viser et forvrengt bilde av Latimer, indikerer dette.

På The Single Factor prøver Camel å lage noe lignende det Alan Parsons Project produserte på samme tid. Tatt i betraktning at Parsons hadde sine listetopper dette året, så var det ikke merkverdig at Camel prøvde seg mot det samme publikumet. Til å hjelpe seg med dette fikk Latimer hjelp av medlemmer fra nettopp Alan Parsons Project i vokalist Chris Rainbow og bassist David Paton, som Latimer ble kjent med gjennom innspillingen av Nude i Abbey Road Studios i 1981, hvor også Alan Parsons Project holdt på med innspillinger til Eye in the Sky. 

Latimer fikk også hjelp av tidligere Genesis–gitarist Anthony Phillips, som på grunn av sceneskrekk hadde begynt på en solokarriere med egne innspillinger, og som nå hjalp Latimer med å skrive låter. Også tidligere bandmedlem og keyboardist Peter Bardens bidro med tangenter på låta «Sasquatch», som er en selvironisk sang som handler om Latimers angivelige store føtter.

Det som til da hadde kjennetegnet Camel og som ga bandet dets distinkte preg var konseptbaserte atmosfæriske instrumentaler samt detaljerte og kreative lydbilder. Som en konsekvens av dette så blir lydbildet til The Single Factor litt annerledes enn tidligere utgivelser, men med en besetning bestående av nevnte musikere og andre studiomusikere med lang erfaring, som for eksempel Francis Monkman fra Curved Air og Sky, har det likevel noen utpregede låter. Som følge av den markante stilmessige endringen fra foregående utgivelser solgte The Single Factor dårlig og ble heller ikke godt mottatt blant fansen. Mange fans hevder det var for poppreget og lignet for mye på Alan Parsons Project. 

The Single Factor klarte ikke å komme inn på hverken den britiske eller den amerikanske albumlisten som følge av lave salgstall, men i Norge kom den likevel på en 32.-plass på VG-lista i første halvdel av 1982. Under den påfølgende turneen, som markerer tiårsjubileet til Camel, ble det også holdt konsert i Oslo på Chateau Neuf den 9. juni 1982.

Sporliste 

«No Easy Answer» (2.59)(Andrew Latimer)
«You Are the One» (5.25)(Andrew Latimer)
«Heroes» (4.52)(Susan Hoover, Andrew Latimer) 
«Selva» (3.43)(Andrew Latimer)
«Lullabye» (0.59)(Andrew Latimer)
«Sasquatch» (4.44)(Andrew Latimer)
«Manic» (4.28)(Susan Hoover, Andrew Latimer) 
«Camelogue» (3.44)(Susan Hoover, Andrew Latimer) 
«Today's Goodbye» (4.10)(Susan Hoover, Andrew Latimer) 
«Heart's Desire» (1.11)(Susan Hoover, Andrew Latimer) 
«End Peace» (2.55)(Andrew Latimer, Anthony Phillips)

Personell 
 Andrew Latimer – Gitarer, piano, vokal, keyboards, orgel, mellotron og bass 
 David Paton – Bass, båndløs bass og vokal
 Graham Jarvis – Trommer
 Duncan Mackay – Prophet synth
 Simon Phillips – Trommer
 Chris Rainbow – Bakgrunnsvokal, hovedvokal på «A Heart's Desire» og «End Piece» 
 Francis Monkman – Harpsichord-synclavier
 Anthony Phillips – Flygel, klassisk gitar, keyboard, orgel, Rickenbacker 12-strengers gitar, polymoog, ARP 2600, Marimba
 Peter Bardens – Orgel, mini moog på «Sasquatch»
 Haydn Bendall – Yamaha CS-80
 Dave Mattacks – Trommer
 Tristan Fry – Klokkespill
 Jack Emblow – Trekkspill

Annet personell 
 Tony Clark – Produsent
 Haydn Bendall – Assisterende produsent
 Susan Hoover – Låtskriver
 Anthony Hawkins – Tekniker 
 John Tracy – Koordinering for Decca
 Jackie Stansfield – Koordineringsassistent
 Sue Henry – Koordineringsassistent

Utgivelsesdetaljer 
 1982, Passport PB 6013, Decca SKL 5328, LP
 1982, Passport PBC 6013, kassett
 1994, Deram/ The Decca Record Co. Ltd. London England (800 081-2)

Referanser

Eksterne lenker   
 

Camel-album
Musikkalbum fra 1982
Progressiv rock-album